Aarup: Det er nytårsdag, og Ammar Mahmoud Alhallak venter på bussen sammen med sin ven. De skal til Assens by og fejre Ammars 21-års fødseldag, og venner venter på dem med middag. Da bussen kommer klokken 16.06, når de ikke ret langt ind i den, før de bliver smidt ud af buschafføren med tilhørende besked om, at "alle arabere snyder", fortæller Ammar.

Du har måske hørt om ham før, for den 21-årige, syriske flygtning fik sammen med den 71-årige fynbo, Svend Erik Spillehus, stor opmærksomhed sidste efterår, da de fortalte resten af Danmark om, hvordan de bor sammen i huset på Rosenvænget i Aarup.

- Jeg har et buskort mellem Aarup og Odense, og jeg ville købe en tillægsbillet mellem Aarup og Assens, for det ved jeg godt, at man skal. Da jeg ville betale, sagde han, at jeg ville snyde: "Du skal ikke med. Alle arabere snyder". Jeg sagde til ham, at det skulle han ikke bestemme. Han sagde så, at han ville ringe til politiet, fortæller Ammar.

Sammen med sin ven træder Ammar ud af bussen for at vente på politiet, men buschaufføren klapper dørene sammen og kører sin vej. De ender med at komme halvanden time for sent til fødselsdagsfesten.

- Jeg blev i dårligt humør, og min fødselsdag blev ødelagt, siger Ammar.